ธกส.สั่งพักหนี้1ปีช่วยลูกค้าน้ำท่วม
ธ.ก.ส.เร่งออกมาตรการช่วยเกษตรกรที่ประสบอุทกภัย พร้อมสำรวจพื้นที่เสียหาย จ่ายค่าสินไหมโครงการประกันข้าวนาปี
22 ส.ค. 2561

ธ.ก.ส.เร่งออกมาตรการช่วยเกษตรกรที่ประสบอุทกภัย พร้อมสำรวจพื้นที่เสียหาย จ่ายค่าสินไหมโครงการประกันข้าวนาปี
นายอภิรมย์ สุขประเสริฐ ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธนาคารได้ออกมาตรการช่วยเกษตรกรที่ประสบภัยน้ำท่วม โดยมีการผ่อนผันการชำระหนี้ออกไปไม่เกิน 12 เดือน และไม่คิดดอกเบี้ยปรับ พร้อมเตรียมมาตรการหลังน้ำลด เช่น การฟื้นฟูอาชีพ
สำหรับเกษตรกรที่ขึ้นทะเบียนปลูกข้าวปี 2561/2562 กับกรมส่งเสริมการเกษตร ที่เข้าร่วมโครงการประกันภัยข้าวนาปี ปีการผลิต 2561 หากสำรวจพบความเสียหายในพื้นที่ประสบอุทกภัย และเป็นไปตามเงื่อนไขของกรมธรรม์จะได้รับความคุ้มครองไร่ละ 1,260 บาท สามารถเลือกรับโอนค่าสินไหมผ่านบริการพร้อมเพย์ได้ทันที
พร้อมกันนี้ ธ.ก.ส.ได้ชี้แจงเรื่องผลขาดทุนในโครงการรับจำนำข้าวที่มีการสรุปปิดบัญชีโครงการ โดยคณะอนุกรรมการปิดบัญชีโครงการฯ ซึ่งมีผู้แทนหลายหน่วยงานที่เกี่ยวข้อง และมีการสรุปภาระหนี้สิน ได้แก่ เงินต้น ดอกเบี้ย และค่าใช้จ่ายต่างๆ ที่เกิดขึ้นจากการดำเนินงานโครงการฯ โดยจะแยกบัญชีออกจากการดำเนินงานปกติของ ธ.ก.ส. ทั้งนี้การปิดบัญชีดังกล่าวเป็นไปตามมาตรฐานบัญชีทุกประการ